Mitrík, Karol, predseda Najvyššieho kontrolného úradu SR (2021-12-09):
Vážený pán podpredseda, vážený pán minister, panie poslankyne, páni poslanci, dovoľte, aby som vám predložil (ruch v sále a zaznievanie gongu) stanovisko k návrhu štátneho rozpočtu na rok 2022, ktoré je vypracované v súlade s § 5 ods. 1 zákona o Najvyššom kontrolnom úrade. Jeho základom sú naše skúsenosti z kontrolnej činnosti subjektov verejnej správy i analytickej činnosti verejne dostupných údajov o rozpočtovom procese a jeho výsledkoch, dosahovaní cieľov jednotlivých verejných politík. Hneď na úvod chcem potvrdiť, že strednodobý návrh rozpočtu na roky 2022 až 2024 bol vypracovaný v súlade s metodikou ESA 10, ako aj v súlade so zákonom o rozpočtových pravidlách verejnej správy. Celkové príjmy štátneho rozpočtu na rok 2022 rozpočtujú sa sumou 19,974 mld. a určujú sa sumou 25,447 mld., to znamená, že schodok rozpočtu by mal dosiahnuť výšku 5,473 mld. Dôležitú úlohu v živote krajiny zohráva územná samospráva a regionálna samospráva, ktoré okrem svojich originálnych kompetencií plní aj tie, ktoré na ňu preniesol štát. Dotácie štátu na činnosť samosprávy sú plánované vo výške 1,647 mld. Z tejto sumy predstavujú transfery obciam a mestám takmer 70 % a zvyšok, 507 mil. smeruje do rozpočtov vyšší územných celkov. Predložený návrh v plnej miere odráža zložitý spoločensko-ekonomický vývoj spôsobený dvojročnou pandémiou, ale aj neistotou jej ďalšieho vývoja v roku 2022. Je zrejmé, že dopad pandémie na ekonomiku je obrovský a nebude jednoduché sa s dôsledkami na plánovaný rozpočet jeho deficitu rýchlo vysporiadať. Platná legislatíva vyžaduje už v roku 2024 dosiahnuť vyrovnaný rozpočet, čo bez prijatia potrebných zmien zákona o rozpočtovej zodpovednosti a uplatňovania výdavkových zdrojov, ale najmä jasne definovanej konsolidačnej stratégie nebude možné. Na druhej strane je návrh rozpočtu jasným obrazom dlhodobo neriešených problémov udržateľného rozvoja Slovenska a toho, že dobrých rokov alebo toho, ale tá, opačne, z toho, že výsledky dobrých rokov sa viac spotrebovali ako investovali. Napriek vysokému schodku rozpočtu verejnej správy na rok 2022 informácie z rokovania vlády k tomuto dokumentu svedčia o tom, že takmer všetky rezorty prezentovali nedostatok zdrojov, a to i na dosiahnutie veľmi dôležitých cieľov v zdravotníctve, v školstve, v doprave a podobne aj napriek tomu, že aj tu pán minister zvyš... konštatoval, že v porovnaní s minulými rokmi sa investičné zdroje navyšujú. Hlasno sa ozýva samospráva, že návrh rozpočtu neumožňuje v plnej miere plniť jej originálne a prenesené kompetencie. Je to dôsledok dlhodobo odkladaných podstatných reforiem týchto sektorov, ale aj odkladanie ďalšej etapy reformy celej verejnej správy, nedostatočnej investičnej politiky a ďalších známych problémov s využívaním eurofondov, na čo Najvyšší kontrolný úrad svojou kontrolnou činnosťou dlhodobo poukazuje. Napriek obrovským zdrojom smerujúcich do oblasti informatizácie verejnej správy nedochádza k jej potrebnému podstatnému zoštíhleniu v počte zamestnancov štátnej správy či subjektov verejnej správy. Za roky 2011 až 2019 vzniklo 42 nových subjektov verejnej správy a do konca volebného obdobia sa ukazuje, že pribudne ďalších 14, a na budúci rok sa má verejná správa navýšiť o počet 1 622 zamestnancov, pričom viac ako 1 500 v súvislosti s plánom obnovy, Najvyšší kontrolný úrad preto podporuje všetky reformné kroky, ktoré by neboli iba kozmetickými úpravami, presunmi kompetencií, ale skutočnými reformami šetriacimi verejné zdroje tam, kde je to objektívne možné, aj nasmerovanie tam, kde je to objektívne... objektívne potrebné. Vo svojom vystúpení sa nebudem podrobne zaoberať makroekonomickými rámcami rozpočtu, tie zdôvodnil pán minister financií. Aj v našom predloženom stanovisku im venujeme dostatočnú pozornosť. Zdôrazním však tri poznatky Najvyššieho kontrolného úradu, ktoré podľa nás sú stále aktuálne a mohli byť skvalitniť a sprehľadniť proces tvorby rozpočtu, tak aby bol zrozumiteľný nielen pre odborníkov, ale aj pre laickú verejnosť. Už druhý rok je kapitál... je rozpočet kapitálových výdavkov poznačený tzv. nulovým štand... nulovým štartovacím rozpočtom. Jeho filizofo... jeho filozofiou je podporovať z rozpočtu iba pripravené a návratné projekty. Z predloženého návrhu sa však ťažko dozvedieť, ktoré budú projekty, ktorých sektorov sa budú týkať, a kapitálový rozpočet je ťažko čitateľný a málo zrozumiteľný. Najvyšší kontrolný úrad napriek kritike tohto prístupu ho čiastočne aj chápe. Jeho uplatňovanie má do určitej miery redukovať ďalší dlhodobý problém rozpočtového procesu, a to je nedostatočná kvalita programového rozpočtia... rozpočtovania, preto aj vláda vo svojom programovom vyhlásení deklarovala snahu posilniť rozpočtovanie zamerané na výsledky a informovanie o cieľoch jednotlivých verejných politík. V predloženom návrhu rozpočtu tak ako každoročne sú stanovené kľúčové ukazovatele pre jednotlivé ministerstvá, ale o kvalitnom programovom rozpočtovaní je ešte aj stále ťažko hovoriť. Najvyšší kontrolný úrad na túto tému vedie diskusiu s ministerstvom financií, ale je zrejmé, že v istých prípadoch aj samotné ministerstvo má rezervy v programoch svojej kapitoly. Je to napríklad program UNITAS. Nestačí mať iba cieľ v hodnotovom vyjadrení, ale je potrebné vedieť, čo cieľom dosiahneme, ako sa bude monitorovať a hodnotiť. Dôležité je tiež previazané programov s rezortnými stratégiami. Ak sa hodnotenie programov zúži iba na to, či sa peniaze vyložili... vynaložili, alebo nie, nemožno hovoriť o programovom rozpočtovaní ako hlavného nástroja efektívneho, hospodárneho a účelného vynakladania zdrojov. Najvyšší kontrolný úrad preto pozitívne hodnotí aktuálne navrhované opatrenia ministerstva financií v danej oblasti. Avšak bude dôležité, ako sa tieto opatrenia prejavia v praxi, a či bude toto ministerstvo aj dôsledne ich sledovať a hodnotiť. Tretím problémom, na ktorý už niekoľko rokov poukazujeme, je spôsob rozpočtovania rezerv, najmä na výšku a neúmerné právomoci vlády aj ministerstva financií pri rozhodovaní o použití rezervy. V našom stanovisku k návrhu rozpočtu venujeme pozornosť rozpočtovým vzťahom Slovenskej republiky a Európskej únie. V tejto súvislosti upozorňujeme na skutočnosť, že v určitom časovom období sa stretávajú tri dôležité formy týchto vzťahov, a to najmä do konca roku 2023 zostáva dočerpať 7,9 mld. z tretieho programového obdobia 2014 – 2020, plán obnovy do roku 2026 viac ako 6 mld., programové obdobie čerpania európskych fondov roky 2021 – 2027 takmer 13 mld. Popri všeobecne známych rizikách aktívneho, ale najmä účelného a účinného využitia týchto enormných zdrojov, ako sú nedostatočné a kvalitné personálne kapacity, zložité a nejednoznačné procesy posudzovania obstarávania a ďalšie, chcem zvýraziť... zvýrazniť riziko nedostatočnej horizontálnej spolupráce medzi rezortami. Toto bude mimoriadne dôležité pri pláne obnovy. Skúsenosti z našich kontrol však poukazujú na silný rezortizmus, často neochotu k spolupráci, k výmene informácií, čo môže podstatne ovplyvniť využitie týchto zdrojov. V našom stanovisku sa venujeme aj rizikám rozpočtovania pri dosahovaní najvýznamnejších cieľov verejných politík. Zamerali sme sa na najdôležitejšie ciele v oblasti vzdelávania, vedy, výskumu a inovácie, zdravotníctva, zamestnanosti a sociálnych politík, dopravnej infraštruktúry a životného prostredia. Všetky sú podrobne popísané. Chcem upriamiť vašu pozornosť aspoň na niektoré. Prvým je problematika financovania regionálneho školstva. V rozpočte nie je zohľadnený rast počtu žiakov regionálneho školstva v hodnote okolo 40 mil. eur v roku 2022. Štandardný chod regionálneho školstva je financovaný najmä normatívnymi a nenormatívnymi výdavkami, ktoré oproti roku 2021 klesli takmer o 100 mil., s čím súvisí zníženie nominálnych miezd, možné nominálnych miezd... zníženie nominálnych miezd v regionálnom školstve. Treba počítať aj s výrazným nesúhlasom nielen učiteľov, ale možno aj verejnosti s takýmto krokom. Dlhodobým rizikom dosahovania cieľov v oblasti verejného zdravia je financovanie zdravotníckej starostlivosti. Navrhovaný rozpočet môže znamenať výrazné problémy v riadnom chode zdravotníctva, prehlbovanie zadlženosti univerzitných a fakultných nemocníc a iné závažné problémy, k čomu pandémia výrazne napomáha. Reforma, ktorá hovorí o... ktorá vytvorí efektívnejší systém poskytovania zdravotníckych služieb, ich zdrojového zabezpečenia vrátane personálnych zdrojov, je nevyhnutná v čo najkratšom období. Ciele zdravotníckej politiky neplia... neplnia iba štátne inštitúcie, ale aj samospráva. Kontrola Najvyššieho kontrolného úradu na plnenie úloh v oblasti zdravotníctva, ktorý štát preniesol na vyššie územné celky, ukázala, že na plnenie tejto kompetencie dlhodobo zo štátneho rozpočtu nesmerujú žiadne alebo len minimálne zdroje. Aj návrh budúceho... budúcoročného rozpočtu ukazuje, že na plnenie týchto prenesených kompetencií nie je v rozpočte plánované ani euro. V oblasti dopravnej infraštruktúry sú vytýčené ambiciózne plány. Rozpočet na rok 2022 však napĺňa tieto ambície iba čiastočne. Môže ich napĺňať len to tej výšky, nakoľko štátna kasa stačí. Určite nepostačuje na komplexnejšie rekonštrukcie ciest a regionálnych tratí v najhoršom stave. Najvyšší kontrolný úrad preto vidí veľa dôvodov na aktualizáciu strategického plánu rozvoja dopravy, pretože aktuálny nie je reálny a nekorešponduje s pripravenými harmonogramami budovania a rekonštrukcie infraštruktúry. Najvyšší kontrolný úrad dlhodobo venuje sa výdavkov napĺňania cieľov v oblasti životného prostredia, ochrana vodných zdrojov, problematike sucha, skládky odpadov, likvidácie plastov a podobne. Každá z kontrol poukazuje na vysokú finančnú náročnosť ochrany všetkých zložiek prostredia. Najvyšší kontrolný úrad preto pozitívne hodnotí nárast rozpočtovaných prostriedkov kapitoly, ktoré však určite nepokryjú potrebu riešenia mnohých naliehavých úloh, napríklad verejné vodovody pre všetkých, keď takmer 500 obcí je ešte dodnes bez vodovodu, čistiarne odpadových vôd, poprípade ochrana ovzdušia a podobne. Vážené panie poslankyne, páni poslanci, napriek vyššie uvedeným pripomienkam k návrhu štátneho rozpočtu, ktoré sú uvedené v predloženom stanovisku, a tým, ktoré som vo svojom vystúpení zdôraznil, chcem opätovne podčiarknuť, že návrh štátneho rozpočtu je zostavený v súlade s platnou legislatívou, preto Najvyšší kontrolný úrad nemá zásadné pripomienky k návrhu štátneho rozpočtu pre rok 2022. Naše upozornenia na niektoré riziká rozpočtu majú slúžiť predovšetkým k hlbšej diskusii o jednotlivých položkách a cieľoch, ktoré majú byť verejným rozpočtom zabezpečované. Dámy a páni, skončil som, ďakujem pekne za pozornosť.